**מערך שיעור ליום הסובלנות בנושא "הדרוזים במדינת ישראל"**

היחידה מיועדת לחטיבה העליונה.

מבוא – יסוד הדת הדרוזית ומקור השם

הדת הדרוזית צמחה מתוך האסלאם בתחילת המאה ה-11. מקורה של הדת **באסמאעיליה** השיעית (פלג של השיעים), אך היא נחשבת כאמונה שפרשה מהאסלאם.

ח'ליף מצרי, מבית משפחת פאטמה[[1]](#footnote-0), בשם אבו אל-עזיז (אשר נודע יותר בכינויו הערבי: **אל-חאכם באמר אללה** = המושל בצו אלוהי) משל בין השנים 996-1020. בשנות שלטונו האחרונות הפך חאכם באמר אללה לקנאי לדתו והחל לרדוף את הלא-מסלמים, תוך כדי הוצאת גזירות קשות נגד היהודים והנוצרים. הוא הכריז על עצמו כנביא וכהתגלות הרוח האלוהית בשנת 1017, אשר נחשב לתחילת התאריך הדרוזי. חאכם מינה את **חמזה בן עלי** למפיץ תורתו ובשל כך נחשב חמזה כמייסד הדת הדרוזית. אנשי מצרים לעגו לדעות המוזרות של שליטם, אבל היו כמה שהאמינו בו וביניהם: **אסמאעיל אל-דרזי** – על פי המסורת הוא סיפר על הדת החדשה במסגד במצרים, האנשים כעסו עליו מאד ורדפו אחריו עד שברח לאזור החרמון והלבנון – שם מצא אנשים שהלכו בדרכיו ונקראו על שמו: **דרוזים**. אל-דרזי ניסה לתפוס את מקומו של חמזה בן עלי (מנהיג הדת החדשה), אך הפסיד, נידו אותו מהקהילה הדרוזית והוצא נגדו גזר דין מוות.

תקופת הפצת הדת נמשכה זמן קצר, עד שנת 1030 ומאז לא התקבלו לדת מאמינים חדשים[[2]](#footnote-1). הפצת הדת נפסקה בשל היריבות בין חמזה בן עלי ואל-דרזי ובשל היעלמותו של אל-חאכם באמר אללה. מאז – התכנסה הדת הדרוזית בתוך עצמה על מנת לשמור על סודה וייחודה.

הדת סודית ועיקריה ידועים רק לחכמי העדה (הנקראים "**עקאל**" ומשמשים כמנהיגיה הדתיים של העדה). שאר המאמינים (בהם המנהיגים הפוליטיים של העדה) לא חייבים לדעת את סודות הדת (ונקראים "**ג'האל**").

עיקרי האמונה

על פי האמונה הדרוזית מספר הדרוזים בעולם לא מתרבה ולא מתמעט. אל-חאכם הוריד פתקה או סרט ארוך מהשמיים בו נרשמו כל המאמינים. מאז, ננעלו שערי האמונה ומי שלא נרשם בזמנו – לא יכול להירשם עוד. זאת אחת הסיבות לכך שהדרוזים מאמינים בגלגול נשמות (סיבה נוספת היא עיקרון השוויון והצדק המעמדי – הנשמה מתגלגלת בין כל המעמדות וכך העני יוכל להפוך בעתיד לעשיר).

האמונה נקראת "דין אל-תוחיד" – אמונת הייחוד, זאת אומרת מונותיאיזם מחמיר – הדרוזים מאמינים באל אחד שאינו ניתן להגדרה או לתפיסה – האל הוא חסר כל ישות פיזית וחסר כל צורה, צלם או תכונה אנושית. הדרוזים מאמינים שהעולם נברא באמירה: "עולם, היה!" שכן האל לא זקוק לשישה ימים על מנת ליצור עולם ובודאי שלא זקוק ליום מנוחה.

הדרוזים פרשו מהאסלאם בשל סיבה עיקרית והיא שמבחינתם מחמד (נביא האסלאם) הוא לא חותם הנביאים (אינו הנביא האחרון), כמו כן יש להם כתבי קודש משלהם ומצוות חלופיות. בנוסף, הם טוענים שבכל תקופה פעלה ליד הנביא דמות מסתורית שלימדה את "הדת האמיתית" (הדרוזית) ליחידי סגולה, אשר שמרו על סודיות – מכאן, שהדת הדרוזית תמיד היתה בעולם. בתקופת משה פעל **הנביא שעיב** (הנזכר בקוראן) – ומכאן גם שם החג הדרוזי **נבי שעיב** (חשוב לציין שעל פי מפרשים דרוזים - שעיב הוא יתרו).

הדרוזים בישראל[[3]](#footnote-2)

העדה הדרוזית בישראל מונה כ-130 אלף נפש (מהם 20 אלף ברמת הגולן), המהווים כ-1.7% מהאוכלוסייה במדינה. רוב האוכלוסייה היא כפרית ומרביתה מתגוררת במחוזות הצפון (70%) וחיפה (25%).

מספר גורמים השפיעו על התהוות **הזהות** הדרוזית:

1. כפי שנכתב במבוא, הדרוזים שמרו בקנאות על אמונתם ודתם, וחיו במקומות הרריים מרוחקים, כגון: בהרי צפון סוריה, לבנון והגליל, וכך בעצם שמרו על ייחודם הדתי יחד עם יחס סובלני לבני דתות אחרות. דבר זה תרם להתהוות זהות ייחודית לדרוזים.
2. המקור האתני של הדרוזים אינו ברור ומעורר מחלוקת בין החוקרים.
3. שפת הדרוזים היא ערבית עם דיאלקטים שונים; הדרוזים חיים במבנה חמולתי והפולקלור ומורשת התרבות שלהם הם מזרחים, בנוסף הושפעו מתרבויות שונות במדינות בהן חיו.

הדרוזים בישראל הצליחו לשמור על זהותם הייחודית בגלל השילוב של מנהיגות נבונה, מספרם המועט יחסית, מגוריהם באזורים מרוחקים וקרבתם למרכז המסורתי של הדרוזים בלבנון.

יחס מדינת ישראל לדרוזים

הדרוזים בישראל הצליחו לשמור על זהותם הייחודית בגלל השילוב של מנהיגות נבונה, מספרם המועט יחסית, מגוריהם באזורים מרוחקים וקרבתם למרכז המסורתי של הדרוזים בלבנון. מדינת ישראל סייעה לדרוזים ליצור זהות דרוזית על בסיס לאומי-דתי ותמכה בהקמתם של מוסדות דרוזים. המדינה מאפשרת לדרוזים לרשום את המילה "דרוזי" כלאום בתעודת הזהות ויישמה (לבקשתם) את חוק גיוס חובה על הגברים.

קיימים שני זרמים עיקריים ביחס לזהות הדרוזית:

1. הזרם המרכזי בחברה הדרוזית בישראל - זרם הטוען שהדרוזים הם קבוצה אתנית דתית ייחודית הנבדלת מהערבים ועליהם לשמור על ייחודם ולא להתבולל. הזיקה אל הערבים נובעת בעיקר מהשפה הערבית המשותפת אך אין בה כל מרכיב מדיני-לאומי. זהותם היא אזרחית ישראלית ולא לאומית ערבית. התומכים בזרם זה מצביעים בבחירות (למפלגות ציוניות), מממשים את חובת הגיוס לצה"ל ועוד.
2. הזרם המשני (מיעוט) בחברה הדרוזית בישראל – זרם הטוען כי העדה הדרוזית היא חלק בלתי נפרד מהעם הפלסטיני ומהאומה הערבית. התומכים בזרם זה לא רואים בדרוזים עם העומד בפני עצמו במנותק מהעולם הערבי, בשל העובדה שהדרוזים מדברים בשפה הערבית.

שינויים בחברה הדרוזית

המסגרת המשפחתית של משפחה מסורתית מורחבת שאפיינה בעבר את החברה הדרוזית מתרופפת, ואת מקומה הולכת ותופסת המשפחה הגרעינית הכוללת רק את זוג ההורים וילדיהם הלא נשואים.

הגורמים לשינויים בחברה הדרוזית:

1. השירות הצבאי – בניגוד לנוצרים ולמסלמים, הדרוזים משרתים שירות חובה בצה"ל (שיעור גיוס גבוה של 83%). במשך שנות שירותו הדרוזי מתוודע לאורח חיים שונה מזה שהיה מורגל בו בכפר וזיקתו לחמולה נחלשת.
2. הקשרים עם העיר הסמוכה לכפר מגוריהם שנוצרו בגלל צרכי עבודה או בילויים גורמים לכך שהצעירים הדרוזים נחשפים להשפעת התרבות המערבית המודרנית.
3. עלייה ברמת ההשכלה גורמת לכך שהדור הצעיר בדר"כ משכיל יותר מדור האבות. ההשכלה מביאה לשינויים בראיית תפקיד המשפחה המערבית המודרנית.
4. ירידת משקלה של החקלאות כמקור הפרנסה העיקרי ופנייה למקורות פרנסה אחרים המצויים מחוץ ליישוב הדרוזי – מעבר זה מאפשר לבני הדור הצעיר להשתחרר מהתלות הכלכלית באב המשפחה.
5. עיור – בחברה דרוזית בישראל מתחולל תהליך מהיר מאוד של עיור – יש מי שעוזב את הכפר הדרוזי ומנתק עצמו מהחברה הדרוזית, ויש מי שבוחר לחיות בשני העולמות.
6. שינוי בהנהגה – בחברה הדרוזית חל שינוי מהנהגה מסורתית להנהגה צעירה ומשכילה של צעירים שהגיעו למשרות בכירות בשירותי הביטחון, בעלי מפעלים, קבלנים, ראשי מועצות מקומיות, חברי כנסת, סופרים, אמנים ועיתונאים.

דוגמה למנהיגות הדרוזים בישראל – **השיח' אמין טריף ז"ל** (1896-1993):

שיח' טריף מילא תפקיד חשוב בחיי הדרוזים בכלל ובישראל בפרט. הוא הקדיש את חייו להכוונת הדרוזים לשלום ולדו-קיום ולטיפול בבעיות היומיום שלהם. הוא פעל להשגת מעמד עצמאי אוטונומי לעדה הדרוזית בישראל בכל הנוגע לדת ולדיני אישות, בדומה למצב הדרוזים בסוריה ובלבנון. בשנת 1963 הוקם בית הדין הדתי הדרוזי לערעורים בראשותו של השיח' טריף. בשנת 1990 הוענק לשיח' טריף פרס ישראל על תרומתו לעדה הדרוזית ולחברה הישראלית בכלל.



שיח' אמין טריף (1950) - ויקיפדיה קברו של השיח' בג'וליס שבגליל (2011) - ויקיפדיה

(תמונה ללא זכויות יוצרים) (תמונה ברשיון ייחוס Hanay by)

על מנת להכיר טוב יותר את הדרוזים, את הזהות הדרוזית ואת יחסם למדינה - סרטונים מומלצים לצפייה:

ד"ר ג'נאן פראג'-פלאח מרצה על שמירה מהתבוללות, על הג'האל והעקאל, סודיות הדת, גלגול נשמות ועל חגי הדרוזים – הסרטון מלווה בתמונות.

<http://citizenship.cet.ac.il/ShowItem.aspx?ItemID=0ddf0f5a-d3b7-467a-8dd2-6134d6931d22&lang=HEB>

ד"ר ג'נאן פראג'-פלאח מרצה על האישה הדרוזית בעידן המודרני

<http://ganenet.cet.ac.il/ShowItem.aspx?ItemID=760a5665-9042-4394-99d1-45dcb269131a&lang=HEB>

דיוקן – להכיר את לין חסיסי (דרוזית) – על הזהות הדרוזית ועל להיות דרוזית בישראל

<http://www.sharedlife.org.il/ShowItem.aspx?ItemID=c74d7562-4a8a-4aea-807b-9cb6766daf93&lang=HEB>

דיוקן – להכיר את אשרף, מרואן ושאפיק (דרוזים) – על הזהות הדרוזית ועל הגיוס לצה"ל

<http://citizenship.cet.ac.il/ShowItem.aspx?ItemID=6cb97485-7641-40af-8475-cd9534f3894e&lang=HEB>

[](http://citizenship.cet.ac.il/ShowItem.aspx?ItemID=6cb97485-7641-40af-8475-cd9534f3894e&lang=HEB)

הדגל הדרוזי - ויקיפדיה

(תמונה ללא זכויות יוצרים)

1. הפאטימים ייחסו את מוצאם לפאטמה, בתו של מחמד נביא האסלאם, והיו מסלמים שיעים-אסמאעיליים. [↑](#footnote-ref-0)
2. למעט שני חריגים: משפחות ג'ונבלט וארסלאן בלבנון. [↑](#footnote-ref-1)
3. עריכה מתוך המאמר "הדרוזים בישראל" בעריכת מוניר עטאר, ערכיה מדעית: ד"ר צבי צמרת, עיבוד להוראה: דנה שטרקמן – משרד החינוך. [↑](#footnote-ref-2)